Author: Marcela Majerníková
Last saved by: spano

N á v r h
na zrušenie  niektorých úloh uložených uzneseniami vlády SR v rokoch 2000 a 2002

	Ministerstvo pôdohospodárstva SR predkladá návrh na zrušenie nasledovných úloh uložených uzneseniami vlády SR v rokoch 2000 až 2002:

ROK 2000

1.	Uznesenie vlády Slovenskej republiky č. 78 z 9. februára 2000 k návrhu na zabezpečenie spolupráce SR s Komisiou OSN pre prevenciu kriminality a trestnú justíciu a inými medzinárodnými subjektami prevencie

ukladá ministrom, vedúcemu Úradu vlády SR, predsedovi Protimonopolného úradu SR a predsedovi Štatistickému úradu SR

Znenie úlohy v bode B. 3:

zabezpečiť podľa vecnej príslušnosti spoluprácu s Radou vlády SR  pre prevenciu kriminality v oblasti spolupráce SR s Komisiou OSN pre prevenciu kriminality a trestnú justíciu a inými medzinárodnými subjektami prevenciu v zmysle schváleného návrhu

podľa požiadaviek rady vlády SR

Odôvodnenie

Povinnosť vyplývajúca zo znenia úlohy je duplicitná, lebo spolupráca s poradnými orgánmi vlády SR vyplýva nositeľom úlohy z Rokovacieho poriadku Úradu vlády SR.

Znenie úlohy v bode B. 4:

zabezpečiť v rozpočtoch svojich rezortov potrebné finančné prostriedky na činnosti súvisiace so zastúpením rezortov v expertnej skupine pri Rade vlády SR pre prevenciu kriminality pre spoluprácu SR s Komisiou OSN pre prevenciu kriminality a trestnú justíciu a inými medzinárodnými subjektami prevencie

každoročne v rámci prípravy návrhu rozpočtu na nasledujúci rok

Odôvodnenie

Vzhľadom na to, že MP SR nemá svojho zástupcu v expertnej skupine pri Rade vlády SR pre prevenciu kriminality pre spoluprácu SR s Komisiou OSN pre prevenciu kriminality a trestnú justíciu a inými medzinárodnými subjektami prevencie, úloha je pre ministra pôdohospodárstva neaktuálna.

2.	Uznesenie vlády Slovenskej republiky č. 852 z 25. októbra 2000 ku kompetencii vnútornej finančnej kontroly vo verejnej správe

ukladá vedúcemu Úradu vlády SR, ministrom, predsedom ostatných ústredných orgánov štátnej správy SR, prednostom krajských úradov

Znenie úlohy B. 5:

o výsledkoch vnútornej finančnej kontroly vrátane vnútorného auditu predkladať správu Ministerstvu financií SR

každoročne do 31. januára počnúc rokom 2002

Odôvodnenie

Úlohu navrhujeme zrušiť z toho dôvodu, že vypracovanie ročnej správy o výsledkoch finančných kontrol a jej zaslanie Ministerstvu financií SR do konca februára za predchádzajúci kalendárny rok vyplýva priamo zo zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov.

ROK 2002

1.	Uznesenie vlády Slovenskej republiky č. 708 zo 26. júna 2002 k návrhu zamerania kontrolnej činnosti Úradu vlády SR na II. polrok 2002

ukladá vedúcemu Úradu vlády SR

Znenie úlohy v bode B. 1:

v spolupráci s ministrami

zabezpečiť splnenie úloh vyplývajúcich zo zamerania kontrolnej činnosti Úradu vlády SR na II. polrok 2002

do 31. decembra 2002

Odôvodnenie

Úlohu navrhujeme zrušiť vo vzťahu k ministrom. Vedúci úradu vlády má zabezpečiť splnenie úloh vyplývajúcich zo zamerania kontrolnej činnosti, ktoré schválila vláda SR. Ministrom vyplýva súčinnosť priamo zo zákona o kontrole v štátnej správe, podľa ktorého orgány kontroly v rozsahu svojej pôsobnosti pri výkone kontrolnej činnosti vzájomne spolupracujú a poskytujú si informácie súvisiace s kontrolnou činnosťou. Z tohto dôvodu považujeme úlohu uloženú ministrom za duplicitnú.